## Odluka Ustavnog suda Republike Hrvatske broj: U-IIIVs-1324/2007 od 4. veljače 2009

### NN 24/2009 (23.2.2009.), Odluka Ustavnog suda Republike Hrvatske broj: U-IIIVs-1324/2007 od 4. veljače 2009

**USTAVNI SUD REPUBLIKE HRVATSKE**

533

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnio M. B. iz S., kojeg zastupa Z. K., odvjetnik u S., na sjednici održanoj 4. veljače 2009. godine, jednoglasno je donio

ODLUKU

I. Ustavna tužba se usvaja.

II. Ukida se:

– rješenje Vrhovnog suda Republike Hrvatske broj: Kžzp-11/06-2 od 12. veljače 2007. i

– rješenje Županijskog suda u Sisku broj: Kzp-2/06 od 4. prosinca 2006. godine.

III. Predmet se vraća Vrhovnom sudu Republike Hrvatske na postupak i odlučivanje.

IV. Vrhovni sud Republike Hrvatske dužan je donijeti novo rješenje u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«.

V. Ova odluka objavit će se u »Narodnim novinama«.

Obrazloženje

1. Podnositelj je, na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) i u roku iz članka 64. Ustavnog zakona, podnio 5. travnja 2007. pravodobnu i dopuštenu ustavnu tužbu protiv rješenja Vrhovnog suda Republike Hrvatske broj: Kžzp-11/06-2 od 12. veljače 2007., kojim je, kao neosnovana, odbijena žalba podnositelja i potvrđeno rješenje Županijskog suda u Sisku broj: Kzp-2/06 od 4. prosinca 2006. godine.

Rješenjem Županijskog suda u Sisku odbačen je zahtjev podnositelja za zaštitu prava na suđenje u razumnom roku, budući da podnositelj, oštećenik kao privatni tužitelj u kaznenom postupku, nije postavio imovinskopravni zahtjev.

2. Podnositelj smatra da mu je osporenim rješenjem Vrhovnog suda Republike Hrvatske i Županijskog suda u Sisku povrijeđeno ustavno pravo na suđenje u razumnom roku, zajamčeno člankom 29. stavkom 1. Ustava Republike Hrvatske.

U ustavnoj tužbi podnositelj navodi da je tijekom 2004. kao oštećenik Općinskom sudu u Sisku podnio privatnu tužbu protiv okrivljenika E. K. i S. J. zbog kaznenog djela iz članka 98. Kaznenog zakona. Ističe da svaka žrtva kaznenog djela pretrpi zbog tog djela imovinsku ili neimovinsku štetu, ili oboje, te da joj upravo zbog toga zakon i priznaje svojstvo stranke u kaznenom postupku. Smatra da bilo postavljanjem imovinskopravnog zahtjeva u tijeku kaznenog postupka ili neposrednim pokretanjem parničnog postupka radi naknade štete, oštećeni radi ostvarenja prava na naknadu štete ima neposredni pravni interes da kazneni postupak bude što prije i što učinkovitije završen, jer će o tome, neposredno, ovisiti i rok u kojem će i ostvariti svoje pravo na naknadu štete.

Zbog navedenog, Ustavnom sudu predlaže usvajanje ustavne tužbe i ukidanje osporenih rješenja.

3. ČINJENICE VAŽNE ZA USTAVNOSUDSKI POSTUPAK

3.1. Ustavni sud je u postupku pokrenutom ustavnom tužbom, a na temelju navoda ustavne tužbe i uvida u osporena rješenja, utvrdio pravno relevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava.

U konkretnom slučaju podnositelj je 20. lipnja 2006. Županijskom sudu u Sisku podnio zahtjev za zaštitu prava na suđenje u razumnom roku u kaznenom postupku pred Općinskim sudom u Sisku broj: K-362/04, a koji zahtjev je Županijski sud u Sisku odbacio kao nedopušten budući da podnositelj, oštećenik kao privatni tužitelj, nije u tijeku kaznenog postupka postavio imovinskopravni zahtjev.

Vrhovni sud Republike Hrvatske odbio je žalbu podnositelja i potvrdio stajalište prvostupanjskog suda da oštećenik kao privatni tužitelj u kaznenom postupku nema pravo na zaštitu prava na suđenje u razumnom roku, ukoliko nije podnio imovinskopravni zahtjev.

3.2. U trenutku donošenja odluke o ustavnoj tužbi podnositelja, kazneni postupak se u povodu žalbi stranaka, vodio pred Županijskim sudom u Sisku.

4. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbi članka 29. stavka 1. Ustava.

Ustavna tužba je osnovana.

5. Stajalište redovnih sudova da podnositelj nema pravo na zahtjev za zaštitu prava na suđenje u razumnom roku, jer unatoč statusu oštećenika, kao privatnog tužitelja u postupku pred Općinskim sudom u Sisku, pokrenutom na temelju njegove privatne tužbe od 9. travnja 2004., nije u istom postavio imovinskopravni zahtjev, što u smislu članka 27. stavka 1. Zakona o sudovima predstavlja smetnju da se u konkretnom predmetu odlučuje o nekom njegovom pravu ili obvezi, predstavlja pravno stajalište koje je do sada zastupao i Ustavni sud.

Međutim, Ustavni sud ističe da je u svojoj odluci broj: U-
IIIVs-3511/2006 od 22. listopada 2008. (objavljnoj u »Narodnim novinama« broj 131/08.), zauzeo stajalište da je za zaštitu prava na suđenje u razumnom roku neodlučno je li (supsidijarni) tužitelj u kaznenopravnoj stvari istaknuo imovinskopravni zahtjev. Slijedom navedenog, Ustavni sud u konkretnom slučaju ocjenjuje neprihvatljivim stajalište Vrhovnog suda Republike Hrvatske i Županijskog suda u Sisku da je zahtjev podnositelja (oštećenika kao privatnog tužitelja) za zaštitu prava na suđenje u razumnom roku neosnovan iz razloga što nije postavio imovinskopravni zahtjev.

6. Slijedom navedenog, a na temelju odredaba članaka 73. i 76. stavaka 1. i 2. Ustavnog zakona, donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona, donesena je odluka kao u točki III. i IV. izreke.

7. Objava odluke (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme rješenja u roku osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-1324/2007

Zagreb, 4. veljače 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 24/2009-533